b'\n_START_ARTICLE_\nTanja Lesni\xc4\x8dar Pu\xc4\x8dko\n_START_SECTION_\n\xc5\xbdivljenje\n_START_PARAGRAPH_\nTanja Lesni\xc4\x8dar Pu\xc4\x8dko se je rodila v Mariboru. Diplomirala je iz primerjalne knji\xc5\xbeevnosti ter franco\xc5\xa1\xc4\x8dine na Filozofski Fakulteti Univerze v Ljubljani._NEWLINE_V 80. letih je v okviru slovenskega alternativnega gibanja bila med ustanoviteljicami \xc5\xbeenskega alternativnega gledali\xc5\xa1\xc4\x8da PPF - Podjetje za proizvodnjo fikcije, ki je delovalo od 1983 do 1989.\n_START_SECTION_\nIntervjuji, kritike, kolumne\n_START_PARAGRAPH_\nOd leta 1987 je zaposlena v \xc4\x8dasopisni hi\xc5\xa1i Dnevnik, kjer poleg kritik sprotne slovenske produkcije knji\xc5\xbenih, gledali\xc5\xa1kih in plesnih del, objavlja intervjuje in od leta 2002 tudi redno tedensko kolumno na Dnevnikovi mnenjski strani. V svojih kolumnah na kriti\xc4\x8den in slogovno literariziran na\xc4\x8din obravnava dru\xc5\xbebene, kulturne in politi\xc4\x8dne teme, ki jih sicer\xc5\xa1nja publicistika in poro\xc4\x8devalsko novinarstvo pu\xc5\xa1\xc4\x8dajo ob strani._NEWLINE_Izbor njenih kolumen objavljenih do 2009 je pod naslovom Na pre\xc5\xbei: kolumne iz\xc5\xa1el v knjigi pri zalo\xc5\xbebi Modrijan._NEWLINE_Zaradi kriti\xc4\x8dnega pisanja o politi\xc4\x8dnih elitah, vklju\xc4\x8dno z Janezom Drnov\xc5\xa1kom in Borutom Pahorjem, v \xc4\x8dasu obeh Jan\xc5\xa1evih vladavin pa predvsem o politikih iz vrst SDS, in zaradi njenega podpisa Peticije zoper cenzuro in politi\xc4\x8dne pritiske na novinarje v Sloveniji, jo je stranka SDS imela na seznamu neza\xc5\xbeeljenih kadrov.'